钦定古今图书集成/明伦汇编/官常典/第242卷 > 庆童
## 钦定古今图书集成/明伦汇编/官常典/第242卷 > 庆童

按《元史》本传：“庆童，字明德，康里氏。祖明里帖木儿，父
斡罗思，皆封益国公。庆童早以勋臣子孙受知仁庙，
给事内廷，遂长宿卫，授大宗正府掌判，三迁为上都留守，又累迁为江西、河南二行省平章政事，入为大
府卿，复为上都留守，出为辽阳行省平章政事，以宽
厚为政，辽人德之。至正十年，迁平章，行省江浙。适时
承平，颇沉湎于宴乐，凡遗逸之士举校官者，辄摈斥
不用，由是不为物论所与。”明年，盗起汝、颍，已而蔓延
于江浙，江东之饶、信、徽、宣、鈆山、广德，浙西之常、湖、建
德，所在不守。庆童分遣僚佐往督师旅，曾不逾时，以
次克复。既乃令长吏按视民数，凡诖误者悉置不问，
招徕流离，俾安故业，发官粟以赈之。省治毁于兵，则
拓其故址，俾之一新。募贫民为工役而偿之以钱，杭
民赖以存，活者尤众。十四年，脱脱以太师、右丞相统
大兵南征，一切军资、衣甲、器仗、谷粟、薪槁之属，咸取
具于江、浙。庆童规措有方，陆运川输，千里相属，朝廷
赖之。明年，盗起常之、无锡，众议以重兵歼之，庆童曰：
“赤子无知，迫于有司，故弄兵耳。苟谕以祸福，彼无不
降之理。”盗闻之，果投戈解甲，请为良民。十六年，平江
湖州陷义兵元帅方家奴以所部军屯杭城之北关，
钩结同党，相煽为恶，劫掠财货，白昼杀人，民以为患。
庆童言于丞相达识帖睦迩曰：“我师无律，何以克敌？
必斩方家奴，乃可出师。”丞相乃与庆童入其军，数其
罪，斩首以徇，民大悦。继而苗军帅杨完者以其军守
杭城。丞相达识帖睦迩既承制，授完者江浙行省右
丞，而完者益以功自骄，因求娶庆童女，庆童初不许。
时苗军势甚张，比达识帖睦迩方倚以为重，强为主
婚，庆童不得已，以女与之。明年，出镇海宁。州距杭百
里，地濒海，硗瘠，民甚贫，居二年，盗息而民阜。至是，庆
童在江浙已七年，涉历险艰，劳绩甚优著。召拜翰林
学士承旨，改淮南行省平章政事，未行，仍任江浙。十
八年，迁福建行省平章政事，未行，拜江南行台御史
大夫，赐以御衣、上尊。时南行台治绍兴，所辖诸道，皆
阻绝不通。绍兴之东明台诸郡，则制于方国珍；其西
杭、苏诸郡，则据于张士诚。“宪台纲纪不复可振，徒存
空名而已。”二十年，召还朝，庆童乃由海道趍京师，拜
中书平章政事。俄有谮其子《刚僧》私通宫人者，帝怒
杀之。庆童因鞅鞅不得志，移疾家居。久之，日饮酒以
自遣。二十五年，诏拜陕西行省左丞相。时李思齐拥
兵关中，庆童至，则御之以礼，待之以和。居三年，关陕
用宁。召还京师。二十八年七月，“大明兵逼京城，帝与
皇太子及六宫至于宰臣近戚皆北奔，而命淮王帖
木儿不花监国，庆童为中书左丞相”以辅之。八月二
日，京城破，淮王与庆童出齐化门，皆被杀。